Søren Espersen (DF), 2013-02-22:
Tak for besvarelsen.
Udenrigsministeren slutter af med at sige, at det glæder ham, at Kina ikke afviser menneskerettighederne.
Det gjorde Sovjet heller ikke, og det gør Saudi-Arabien vist heller ikke.
Jeg tror oven i købet, at vi på et tidspunkt havde Libyens tidligere leder Gaddafi som leder af FN's menneskerettighedsinstitution.
Det er i det hele taget det, jeg mener er fejlen i den ellers bedre besvarelse, end jeg havde regnet med, fra udenrigsministeren: at han og regeringen ikke tager Kommunistkina alvorligt.
Og jeg husker jo, hvor begejstret man blev, da det endelig var forbi med Sovjetunionen.
Man tager det ikke alvorligt nok.
Kina er på den rette vej, siger udenrigsministeren.
Nej, Kina er ikke på den rigtige vej.
I Tibet er det værre, end det har været længe.
Der har været enormt mange selvafbrændinger derude på det sidste.
Udenrigsministeren nævner et kinesisk besøg i Danmark, og hvordan man der har gjort indtryk på kineserne.
Jeg tror ikke på det.
Jeg tror bl.a. ikke på det, fordi vi forleden dag kunne læse om den nye præsident, Xi Jinping.
Berlingske refererer hans tur ud til en provins, der hedder Guangdong, hvor han taler til sine parteigenossen derude og ikke rigtig er klar over, at det vil blive citeret rundtomkring i den internationale presse; det var New York Times, der havde historien først.
Men han fortæller her om, hvor forfærdeligt det var, da Sovjetunionen kollapsede, og om de fejl, de begik i Sovjetunionen, da det skete.
Han spørger: Hvorfor faldt Sovjetunionen fra hinanden?
Hvorfor kollapsede det sovjetiske kommunistparti?
Og så siger han: Den vigtigste årsag var, at deres idealer og sande overbevisninger vaklede.
Til sidst var alt, hvad der var påkrævet, et enkelt ord fra Gorbatjov for at erklære det sovjetiske kommunistparti opløst, og et stort parti var forsvundet.
Til sidst var der ingen, der viste sig som en rigtig mand, og ingen stillede sig op for at ville yde modstand.
Det ville vi aldrig acceptere.
Det er den nye kinesiske leder, som sværger til et leninistisk diktatur, og som ærgrer sig over, at sovjetregimet er brudt sammen.
Så der er ikke nogen steder tegn på, at Kina fatter eller vil fatte det, for selvfølgelig forstår de det hele, de er lige så kloge, som vi er, om ikke klogere.
De vil ikke forstå det, for det er slet ikke det, de vil.
Til gengæld er kineserne utrolig dygtige til at komme og smile.
De er utrolig dygtige til at smile, når de er i Danmark, og de er utrolig dygtige til at smile over for danske delegationer og danske erhvervsfolk, når de er i Kina – hvis vi vel at mærke opfører os ordentligt, hvis vi vel at mærke ikke generer dem, hvis vi vel at mærke ikke inviterer Dalai Lama på besøg i Danmark, hvis vi ikke begynder at nævne Tibet.
For så er de ikke flinke længere.
Så kommer den chikane, som vi har oplevet mod vores erhvervsliv.
Så kommer den måde, man kan lave en skruestik på fra kinesisk side.
Så det er ikke et spirende demokrati, der er i udvikling i Kommunistkina.
Det er en holden sig fast til det, man vil.
Jeg skal bare sige noget med hensyn til de facts, der er.
Det er rigtigt nok, hvad udenrigsministeren siger, nemlig at der ikke er nogen tal for det her, men man kan jo gætte på, at det er rigtigt, når institutioner som Amnesty International fortæller om det – om 5 millioner fanger i koncentrationslejre, om laogai, 1.400 koncentrationslejre rundtom i Kina, politiske fanger, præster, munke, advokater, Falun Gong-dyrkere, kristne, tibetanere, dissidenter.
så er en masse af koncentrationslejrene i øvrigt registreret som erhvervsvirksomheder, hvor man jo har nem og billig arbejdskraft.
Der er organhøsten, som udenrigsministeren nævner.
Bevislig er 1 million tibetanere myrdet.
Mellem marts 2011 og december 2012 har 90 tibetanere i Tibet sat ild til sig selv i protest mod Kina.
Det lyder ikke til, at det går særlig godt.
En FN-rapport har konkluderet, at brugen af tortur i Tibet er almindelig og rutine.
Det er situationen i Tibet, det er situationen i Kommunistkina.
Det er deprimerende.
Jeg har et forslag til vedtagelse, som desværre kun fremsættes med Dansk Folkepartis støtte.
Det er ganske kort, og det lyder således:
Forslag til vedtagelse »Idet Folketinget konstaterer, at befolkningerne i Kina og – ikke mindst – Tibet er blandt verdens mest undertrykte, pålægges regeringen at udfærdige en note til den kinesiske regering, hvori protesteres over for forholdene, som er en tilsidesættelse af almindelig anerkendt, civiliseret handlemåde.«